În pofida faptului că Rusia a lansat o ofensivă în nordul regiunii Harkov, deschizând un nou front de luptă acolo, intensitatea atacurilor rusești în estul Ucrainei și încercările lor de a avansa în primul rând în regiunea Donețk rămân ridicate, afirmă Ministerul britanic al Apărării.
Analiștii subliniază că forțele rusești continuă să își concentreze eforturile operaționale în zona de nord-vest de Avdiivka, lansând atacuri pe un front larg pe ambele părți ale autostrăzii E50 spre Pokrovsk. Serviciile de informații britanice notează că, în ultimele trei zile, forțele rusești par să fi obținut o serie de mici câștiguri tactice în această zonă, deși probabil cu costuri mari.
"E50 este principala linie de comunicare între Donețkul controlat de ruși și orașul Pokrovsk, controlat de ucraineni, care se află la aproximativ 30 km de actuala linie de front, și este posibil să fie o țintă operațională pentru forțele rusești. Este probabil ca atacurile rusești în această direcție să aibă ca scop crearea unei amenințări vizibile și sunt efectuate pentru a diviza forțele ucrainene din regiunea Donețk", se arată în analiza serviciilor secrete britanice.
În același timp, experții atrag atenția că lupte grele între forțele armate ucrainene și trupele ruse continuă la nord de Bahmut, în apropiere de Siversk. Pe 18 și 19 mai 2024, ocupanții au atacat pozițiile ucrainene din Bilohorivka, Verhnekamianske și Rozdolivka. Cu toate acestea, Ministerul britanic al Apărării adaugă că succesul trupelor rusești în această zonă rămâne extrem de limitat.
Trebuie remarcat faptul că, potrivit Statului Major General al Forțelor Armate ale Ucrainei, în dimineața zilei de 21 mai, situația din regiunea Donețk era tensionată. Astfel, numai în sectorul Pokrovsk, apărătorii ucraineni au respins 25 de atacuri și asalturi de la începutul zilei și se regrupează pentru a menține liniile desemnate. Situația în sectorul Kurahove a fost, de asemenea, tensionată, cu atacuri deosebit de active în apropiere de Netailove.
Ucraina a anunțat marți dimineața, 21 mai, că a doborât 28 din 29 de drone lansate de Rusia în timpul nopții care au vizat șapte regiunie, informează Reuters.
Cinci persoane au fost rănite în Harkov, patru locuințe, 25 de camioane și autobuze au fost avariate într-un atac cu dronă, potrivit oficialilor ucraineni.
Un atac cu rachetă a vizat infrastructura de transport și a rănit încă două persoane în oraș, a precizat guvernatorul regiunii Harkov. Două drone doborâte în regiunea Dnipropetrovsk au afectat clădirile, fără victime raportate de guvernatorul regiunii.
Potrivit armatei ucrainene, trei drone de tip Shahed au fost doborâte peste regiunea Herson, iar alte 14 peste regiunea Odesa. Restul dronelor au vizat regiunile Nikoalev, Cherkasy și Kirovohrad.